Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 198/13/8808	Rožňava, 11.4.2013
EEČ : 2-67-75-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Rožňava
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v Plešivci, okr. Rožňava a inde, ako otec maloletej XXXXX, nar. 29.03.2003, za obdobie od mesiaca júla 2012 do 31.01.2013 úmyselne neprispieval pravidelne mesačne a v plnej výške na jej výživu, hoci rozsudkom Okresného súdu v Rožňave, sp. zn. 7P/103/2012 zo dňa 26.06.2012 bol zaviazaný prispievať na jej výživu po 50,- € mesačne, v dôsledku čoho za uvedené obdobie dlhuje na výživnom sumu vo výške 350,- € matke maloletej, XXXXX, 

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ v Plešivci, sp. zn. ČVS: ORP-109/PL/RV-2013 zo dňa 28.02.2013 bolo vznesené obvinenie XXXXX za prečin zanedbania povinnej výživy podľa § 207 ods. 1 Tr. zák., na tom skutkovom základe, ako je to uvedené vo výrokovej časti tohto uznesenia. 
V priebehu skráteného vyšetrovania obvinený XXXXX dňa 20.03.2013 uhradil dlžné výživné matke maloletej, XXXXX v celkovej sume 440,-€, čím zároveň za mesiac marec 2013 uhradil bežné výživné v plnej výške. 	
Svedkyňa XXXXX vo svojej výpovedi dňa 25.03.2013 potvrdila, že obvinený jej dlžné výživné uhradil v plnej výške a v súčasnej dobe nemá dlh na výživnom, ako aj to, že maloletá v dôsledku neplnenia vyživovacej povinnosti obvineným núdzou netrpela  a je  o ňu riadne postarané. 
Podľa § 86 písm. a) Tr. zák. trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 		
Vzhľadom k tomu, že obvinený XXXXX dodatočne splnil svoju vyživovaciu povinnosť a splnil tak podmienky ustanovenia o účinnej ľútosti, bolo potrebné trestné stíhanie zastaviť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Margita Klemová
prokurátorka